എടിഎമ്മില് പണമില്ലാതെ വന്നാല് ഇനി ബാങ്കുകള് പിഴയൊടുക്കേണ്ടി വരും എടിഎമ്മില് നിന്ന് പണമെടുക്കുന്നതിനും മറ്റു സംവിധാനങ്ങള് ഉപയോഗിക്കുന്നതിനും ചില ബാങ്കുകള് ഉപഭോക്താകള്ക്ക് മുകളില് നിരവധി ഫീസുകള് ഈടാക്കാറുണ്ട്. പക്ഷേ എ.ടി.എമ്മില് പണമില്ലെങ്കില് ബാങ്കില് നിന്ന് പിഴയീടാക്കണമെന്ന് നമ്മളില് പലര്ക്കും തോന്നാറുണ്ട്. അങ്ങനെയൊരു നിര്ദേശം പുറത്തിറക്കിയിരിക്കുകയാണ് റിസര്വ് ബാങ്ക്. ഒക്ടോബര് ഒന്നുമുതല് 10 മണിക്കൂറിലധികം എടിഎമ്മില് പണമില്ലാതെ വന്നാല് ബാങ്ക് പിഴയൊടുക്കേണ്ടിവരും. ഉപഭോക്താക്കളെ ബുദ്ധിമുട്ടിക്കുന്ന ഇത്തരം നടപടികള് ബാങ്കുകള് അവസാനിപ്പിക്കാനാണ് ഇത്തരത്തിലൊരു നിര്ദേശം നല്കിയതെന്ന് ആര്.ബി.ഐ വ്യക്തമാക്കി. പണ ലഭ്യത ഉറപ്പിക്കാന് ബാങ്കുകളും എടിഎം ഓപ്പറേറ്റര്മാരും അവരുടെ സംവിധാനങ്ങള് അടിയന്തരമായി മെച്ചപ്പെടുത്തണമെന്നും ആര്.ബി.ഐ ആവശ്യപ്പെട്ടു. ഇല്ലാത്തപക്ഷം പിഴയീടാക്കുമെന്നും ആര്.ബി.ഐ വ്യക്തമാക്കി.ബാങ്കുകളുടെ എടിഎമ്മില് പണമില്ലാതെ വന്നാല് ആ ബാങ്കുകളും വൈറ്റ് ലേബല് എടിഎമ്മുകളില് പണമില്ലാതെ വന്നാല് ആ എടിഎമ്മുകളില് പണം നല്കുന്ന ബാങ്കും പിഴയടക്കേണ്ടി വരും. ഇത്തരത്തില് പത്തുമണിക്കൂറിലധികം എടിഎമ്മില് പണമില്ലാതെ വന്നാല് ഒരു എടിഎമ്മിന് 10,000 രൂപ വച്ച് പിഴയടക്കാനാണ് ആര്ബിഐ നിര്ദേശം.